Katoenproduksie aansienlik hoër in Suid Afrika -
Die VSA sal steeds die wêreld se grootste katoenuitvoerder wees met 'n geprojekteerde uitvoersyfer van 3,3 miljoen ton vir 2018/19. Volgens die ICAC het China gedurende die 2017/18 seisoen sowat 560 000 ton VSA-katoen ingevoer met 'n verwagte 250 000 ton VSA-katoen wat in die huidige seisoen (2018/19) na China uitgevoer sal word. Totdat die handelsgeskil opgelos word, sal VSA-katoen wat na China uitgevoer word, onderhewig bly aan die addisionele 25% tarief wat in Julie 2018 ingestel is.
Katoenuitvoere van die ander groot katoenuitvoerlande na China het begin toeneem, met Australië wat tot dusver dié seisoen reeds sowat 440 000 ton katoen na China uitgevoer het. Dit is heelwat meer as die 280 000 ton wat in 2017/18 na China uitgevoer is. Brasilië het tot dusver hierdie seisoen sowat 380 000 ton katoen na China uitgevoer, ook heelwat meer as die 82 000 ton wat in 2017/18 uitgevoer is. Katoenuitvoere na China het in 2018/19 in byna al die ander uitvoerlande, waaronder Indië, Griekeland en Wes-Afrika-lande toegeneem.
Hoewel die ICAC verwag dat wêreld-katoenvoorrade vir 2019/20 soos vir die vorige drie seisoene min of meer onveranderd op 18,5 miljoen ton sal bly, het die wêreld-katoenvoorrade buite China oor dié tydperk geleidelik toegeneem van 8,1 miljoen ton in 2016/17 tot 'n verwagte 10,3 miljoen ton in 2019/20.